बढ़ते अपराधों पर अंकुश लगाने के साथ कार्रवाई आदि की प्रगति से अधिकारी वाकिफ हों, इसके लिए जीआरपी थानों को भी अब हाईटेक किए जाने की दिशा में प्रयास शुरू कर दिए गए हैं। इसी कड़ी में अब जल्द ही थानों अथवा रिपोर्टिंग चौकी पर तैनात पुलिस कर्मियों को कार्बन लगा हाथ से एफआईआर दर्ज किए जाने की मशक्कत से भी निजात मिलने वाली है। विभागीय सूत्रों की मानें तो कार्बन लगाकर लिखी जाने वाली एफआईआर अक्सर पढ़ने में स्पष्ट नहीं हुआ करती थीं। इससे वादी के साथ-साथ तफ्तीश करने वाले दरोगा को असुविधा होती थी, लेकिन अब जल्द ही लखनऊ अनुभाग के सभी थानों में कंप्यूटराइज्ड एफआईआर दर्ज होने लगेगी। इतना ही नहीं यह एफआईआर ऑन लाइन भी होंगी तथा इसकी प्रगति भी उच्चाधिकारी माउस पर क्लिक कर जान सकेंगे। यही नहीं विभिन्न श्रेणी के अपराधों व उनको कारित करने के आरोप में गिरफ्तार अभियुक्तों की भी अलग से सूची तैयार होती रहेगी। इससे एक नेचर की घटना करने वाले अपराधियों को जल्द पकड़ने में भी मदद मिलेगी। जिस साफ्टवेयर से कंप्यूटराइज्ड एफआईआर लिखी जाएगी उसे ‘सीपा’ (कामन इंट्रीगेट पुलिस आप्लीकेशन) नाम दिया गया है।